Familiile tinerilor uciși de Vlad Pascu, dar și cele trei persoane rănite în accidentul din stațiunea localitatea 2 Mai, s-au constituit părți civile și cer sume uriașe drept daune morale și materiale. Mai exact 33 de milioane de euro, sumă pe care o va plăti inițial Biroul Asigurătorilor de Autovehicule din România (BAAR), urmând ca apoi această asociație să se îndrepte împotriva inculpatului, în cadrul unui proces civil.
În urma accidentului din august 2023, doi studenți, Roberta Dragomir și Sebastian Olariu, au murit, iar alți trei tineri au fost răniți.
Pentru Roberta Dragomir s-au constituit părți civile mama, tata, sora și doi bunici ai acesteia. Pentru Sebastian Olariu s-au constituit părți civile cei doi părinți, sora, doi bunici și două mătuși.
Cei trei răniți s-au constituit părți civile fiecare cu câte un milion de euro daune morale. Fiecare membru al familiei Dragomir solicită câte 6 milioane de euro daune, în total 30 de milioane de euro. În cazul lui Sebastian Olariu nu se știe, până la acest moment, care este suma pe care familia o cere sub formă de daună morală și materială.
Procesul lui Vlad Pascu se va judeca pe fond, cel mai probabil, pe data de 23 mai 2024, la Judecătoria Mangalia.
Hotărârea va fi pronunțată de judecătoarea Ioana Ancuța Popoviciu, cunoscută deja pentru seria de gafe comise pe parcursul procesului, în urma cărora s-a ales cu un dosar disciplinar la Inspecția Judiciară.
Citește și: O nouă gafă a judecătoarei în procesul lui Vlad Pascu. A întrebat-o pe mama unei victime dacă a fost la înmormântare
Șoferul drogat este acuzat de ucidere din culpă, vătămare corporală din culpă, conducerea unui autovehicul sub influența stupefiantelor și părăsirea locului accidentului.
Conform legislației în vigoare, uciderea din culpă, cea mai gravă dintre cele patru infracțiuni, se pedepsește cu închisoarea de la 2 la 7 ani.